钦定古今图书集成/理学汇编/文学典/第038卷 > 虞荔
## 钦定古今图书集成/理学汇编/文学典/第038卷 > 虞荔

按《陈书》本传，“荔字山披，会稽馀姚人也。祖权，梁廷尉
卿，永嘉太守。父检，平北始兴王谘议参军。荔幼聪敏，
有志操，年九岁，随从伯阐候太常陆倕，倕问《五经》，凡
有十事，荔随问辄应，无有遗失，倕甚异之。又尝诣征
士何引，时太守衡阳王亦造焉，引言之于王。王欲见
荔，荔辞曰：‘未有板剌，无容拜谒’。王以荔有高尚之志”，
雅相钦重，还郡，即辟为主簿，荔又辞以年小不就。及
长，美风仪，博览坟籍，善属文。释褐梁西中郎行参军，
寻署法曹外兵参军，兼丹阳诏狱正。梁武帝于城西
置士林馆，荔乃制碑，奏上，帝命勒之于馆，仍用荔为
士林学士。寻为司文郎，迁通直散骑侍郎，兼中书舍
人。时左右之任，多参权轴，内外机务，互有带掌，唯荔
与顾协淡然靖退，居于西省，但以文史见知，当时号
为清白。寻领大著作。及侯景之乱，荔率亲属入台，除
镇西谘议参军，舍人如故。台城陷，逃归乡里。侯景平，
元帝征为中书侍郎、贞阳侯，授扬州别驾，并不就。张
彪之据会稽也，荔时在焉。及文帝平彪，高祖遗荔《书》
曰：“丧乱已来，贤哲凋散。君才用有美，声闻许洛。当今
朝廷维新，广求英隽，岂可栖迟东土，独善其身。今令
兄子将接出都，想必副朝廷虚迟也。”文帝又与《书》曰：
“君东南有美，声誉洽闻，自应翰飞京许，共康时弊，而
削迹丘园，保兹独善，岂使称空谷之望耶？必愿便尔
俶装，且为出都之计。唯迟披觏，在于兹日。”迫切之不
得已，乃应命至都。高祖崩，文帝嗣位，除太子中庶子，
仍侍太子读书。寻领大著作、东扬、扬州二州大中正，
庶子如故。初，荔母随荔入台，卒于台内，寻而城陷，情
礼不申，由是终身蔬食布衣，不听音乐。虽任遇隆重，
而居止俭素，淡然无营。文帝深器之，常引在左右，朝
夕顾访。荔性沈密，少言论，凡所献替，莫有见其际者，
故不列于后焉。时荔第二弟寄寓于闽中，依陈宝应。
荔每言之辄流涕。文帝哀而谓曰：“我亦有弟在远，此
情甚切，他人岂知。”乃敕宝应求寄。宝应终不遣，荔因
以感疾。帝数往临视，令荔将家口入省。荔以禁中非
私居之所，乞停城外。文帝不许，乃令住于兰台。乘舆
再三临问，手敕中使，相望于道。又以荔蔬食积久，非
羸疾所堪，乃敕曰：“能敦布素，乃当为高。卿年事已多，
气力稍减，方欲仗委，良须克壮。今给卿鱼肉，不得固
从所执也。”荔终不从。天嘉二年卒，时年五十九。文帝
甚伤惜之，赠侍中，谥曰德子。及丧柩还乡里，上亲出
临送，当时荣之。子世基、世南，并少知名。